Document ID: 32006D0577

ODLOČBA KOMISIJE
z dne 22. avgusta 2006
o nekaterih varstvenih ukrepih proti bolezni modrikastega jezika
(notificirano pod dokumentarno številko C(2006) 3849)
(Besedilo velja za EGP)
(2006/577/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 90/425/EGS z dne 26. junija 1990 o veterinarskih in zootehničnih pregledih, ki se zaradi vzpostavitve notranjega trga izvajajo v trgovini znotraj Skupnosti z nekaterimi živimi živalmi in proizvodi (1), in zlasti člena 10(4) Direktive,
ob upoštevanju naslednjega:
(1)
Nizozemska, Belgija in Nemčija so 17., 19. oziroma 21. avgusta 2006 obvestile Komisijo o nekaterih sumljivih kliničnih primerih bolezni modrikastega jezika na ovčerejskih in govedorejskih gospodarstvih na območjih Nizozemske, Belgije in Nemčije s polmerom 50 km od kraja Kerkrade na Nizozemskem, kjer se je poročalo o prvem sumljivem primeru.
(2)
Belgija, Nemčija, Luksemburg in Nizozemska so v skladu z Direktivo Sveta 2000/75/ES z dne 20. novembra 2000 o določitvi posebnih določb za boj zoper in izkoreninjenje bolezni modrikastega jezika (2) in Odločbo Komisije 2005/393/ES z dne 23. maja 2005 o okuženih in ogroženih območjih zaradi bolezni modrikastega jezika in o pogojih, ki veljajo za premike s teh območij ali prek teh območij (3), prepovedali premik živali iz vrst, ki so dovzetne za bolezen modrikastega jezika, njihovih semenčic, jajčec in zarodkov s prizadetih območij.
(3)
Prizadete države članice so glede na svoj entomološki, ekološki, geografski, meteorološki in epidemiološki položaj sprejele ustrezne ukrepe.
(4)
Širjenje bolezni modrikastega jezika s prizadetega območja bi lahko resno ogrozilo zdravje živali v Skupnosti.
(5)
Zaradi jasnosti in preglednosti ter do nadaljnjih epidemioloških in laboratorijskih preiskav je primerno, da se na ravni Skupnosti sprejmejo ukrepi za nadzor bolezni v zvezi s premikom živali iz vrst, ki so dovzetne za bolezen modrikastega jezika, njihovih semenčic, jajčec in zarodkov s prizadetih območij.
(6)
Glede na razvoj okoliščin in rezultate nadaljnjih preiskav bo Stalni odbor za prehransko verigo in zdravstveno varstvo živali ob prvi priložnosti na svoji seji preveril sprejete ukrepe.
(7)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
1. Države članice iz Priloge prepovedujejo premik živih živali iz vrst, dovzetnih za bolezen modrikastega jezika, njihovih semenčic, jajčec in zarodkov, zbranih ali pridobljenih od 1. maja 2006, z območij, navedenih v Prilogi, v druge dele Skupnosti ali tretje države.
2. Države članice odobrijo izvzetje iz prepovedi iz odstavka 1, ki so omenjene v členih 4 in 6 Odločbe 2005/393/ES.
3. Zadevne države članice po potrebi in glede na entomološki, ekološki, geografski, meteorološki in epidemiološki položaj izvedejo dodatne preiskave zunaj območja, navedenega v Prilogi.
Zadevne države članice še naprej izvajajo vse ustrezne ukrepe, ki so jih sprejele.
Zadevne države članice na podlagi rezultatov navedenih preiskav pregledajo navedene ukrepe in lahko sprejmejo ustrezne dodatne ukrepe.
Člen 2
Države članice spremenijo svoje trgovinske ukrepe tako, da so v skladu s to odločbo, in jih objavijo. O tem nemudoma obvestijo Komisijo.
Člen 3
Ta odločba je naslovljena na države članice.
V Bruslju, 22. avgusta 2006

Labels: 3
18
6